Hennezh, Herri II a Vro-Saoz, drouklaouen gant dibab an anv glorius-se, a yeas betek ober an neuz da vezañ bet adkavet eskern ar Roue Arzhur hag o lakaas e Glastonbury gant lidoù bras. Ne oa ket trawalch dezhañ : e grabanoù a lakaas war Vreizh hag e redias Konstanza da zimeziñ gant unan eus e wazed, kont Chester. Nebeut goude tremenvan Herri II e 1189, e voe kaset kuit Chester diouzh Breizh, ha Richarzh Kalon Leon, breur Herri II a oa dishêr, a reas brezel da Vreizh de dro hag a adlakaas Chester en e garg. Eskob Gwened a gasas an Arzhur bihan da lez ar roue Fulub-Aogust a Vro-Chall da vezañ desavet enno, dindan warez ar roue.